钦定古今图书集成/方舆汇编/边裔典/第041卷 > 《十洲记》 > 《扶桑》
## 钦定古今图书集成/方舆汇编/边裔典/第041卷 > 《十洲记》 > 《扶桑》

扶桑在东海之东岸，岸直，陆行，登岸一万里。东复有
碧海，海广狭浩汗，与东海等。水既不咸苦，正作碧色，
甘味香美。扶桑在碧海之中，地方万里，上有太帝宫，
太真东王父所治处。地多林木，叶皆如桑。又有椹树，
长者数千丈，大二千馀围，树两两同根偶生，更相依
倚，是以名为“扶桑。”仙人食其椹，而一体皆作金光色，
飞翔空元。其树虽大，其叶椹，故如中夏之桑也。但椹
稀而色赤，九千岁一生实耳，味绝甘美。地生紫金丸
玉，如中夏之瓦石状。真仙灵官，变化万端，盖无常形，
亦有能分形为百身十丈者也